b'\n_START_ARTICLE_\nBoeing 737\n_START_SECTION_\nHistorie\n_START_PARAGRAPH_\n737\'eren blev annonceret af Boeing i 1965, og skulle supplere modelprogrammet som et kortdistance rutefly med f\xc3\xa6rre passagerer end de st\xc3\xb8rre 707, 720 og 727. Den f\xc3\xb8rste kunde, Lufthansa, \xc3\xb8nskede imidlertid en st\xc3\xb8rre model, og designet endte med en 100-s\xc3\xa6ders ruteflyver. F\xc3\xb8rste flyvning skete i april 1967, og Lufthansa fik leveret de f\xc3\xb8rste eksemplarer i februar 1968._NEWLINE_Produktionen skiftede dog hurtigt til den forl\xc3\xa6ngede -200 model, som forblev i produktion i forskellige underudgaver helt frem til 1988 med over 1100 leveret. Det amerikanske luftv\xc3\xa5ben USAF modtog 19 737-200 som transport- og tr\xc3\xa6ningsfly under betegnelsen T-43A.\n_START_SECTION_\nClassic\n_START_PARAGRAPH_\n-300, -400 og -500 kom til i 1980\'erne, hvor den f\xc3\xb8rste 737-300 fl\xc3\xb8j i februar 1984. En v\xc3\xa6sentlig forskel fra de tidligere modeller er nye CFM56 turbofan-motorer, som med forbedret ydeevne, mindre br\xc3\xa6ndstofforbrug og langt mindre st\xc3\xb8jforurening, gjorde det i forvejen popul\xc3\xa6re fly endnu mere attraktivt for operat\xc3\xb8rerne. -400 og -500 er henholdsvis forl\xc3\xa6ngede og forkortede udgaver, og sammen gav de Boeing et seri\xc3\xb8st trumfkort at tilbyde flyselskaberne rundt om i verden med s\xc3\xa6dekapacitet mellem 108 og 188 og en r\xc3\xa6kkevidde p\xc3\xa5 omkring 4.000 km. Samme forretningsomr\xc3\xa5de k\xc3\xa6mper \xc3\xa6rkerivalen Airbus ogs\xc3\xa5 om med deres A320 serie.\n_START_SECTION_\nBoeing 737 Next Generation\n_START_PARAGRAPH_\nBoeing 737NG (Next Generation) best\xc3\xa5r af -600/-700/-800/-900 modellerne. Disse begyndte udviklingen i 1993, og de f\xc3\xb8rste leveringer blev fuldf\xc3\xb8rt i december 1997. F\xc3\xa6lles for dem er forbedrede motorer, nyt design p\xc3\xa5 vinger og haleplaner og ikke mindst et moderne EFIS cockpit med seks LCD sk\xc3\xa6rme (glascockpit). Som med 300/400/500 serien kan man ogs\xc3\xa5 i NG\'erne flyve hver separat model i serien p\xc3\xa5 samme rating, blot med "difference training" i hver enkelt model. Den mindste -600 har en typisk kapacitet p\xc3\xa5 110 s\xc3\xa6der, mens den store -800 og -900 kan sidde op til 189. Til trods for at -900 er st\xc3\xb8rre, er der stadig kun 189 passagerer tilladt pga. antallet af n\xc3\xb8dudgange \xe2\x80\x93 dog har den seneste -900ER et s\xc3\xa6t ekstra n\xc3\xb8dudgange, hvilket g\xc3\xb8r det muligt at sidde helt op til 215 passagerer. SAS var i \xc3\xb8vrigt launch costumer for -600 modellen. Til b\xc3\xa5de nye og gamle maskiner tilbyder Boeing at montere Blended Winglets som ekstraudstyr for at forbedre \xc3\xb8konomien endnu mere. Stort set alle kunder foretr\xc3\xa6kker at f\xc3\xa5 disse installeret, da br\xc3\xa6ndstofprisen de senere \xc3\xa5r har v\xc3\xa6ret st\xc3\xa6rkt stigende, og dermed g\xc3\xb8r besparelsen i br\xc3\xa6ndstof langt st\xc3\xb8rre end udgiften til k\xc3\xb8b af winglets._NEWLINE_Boeing har siden videreudviklet en r\xc3\xa6kke underudgaver af NG-modellerne. En 737-700C (Convertible) tillader at kroppen kan indrettes som b\xc3\xa5de passager, fragt eller en kombination deraf. -700ER og -900ER (Extended Range) er for nylig blevet tilbudt Boeings kunder og har bl.a. f\xc3\xa5et tilf\xc3\xb8jet forst\xc3\xa6rkede vinger og ekstra br\xc3\xa6ndstoftanke som tillader l\xc3\xa6ngere flyvninger. Desuden er -900ER forsynet med et par ekstra n\xc3\xb8dudgange, hvilket har gjort den godkendt til operationer med op til 215 passagerer._NEWLINE_BBJ Boeing Business Jet er baseret p\xc3\xa5 -700/-800. Som oftest er de udstyret med ekstra br\xc3\xa6ndstoftanke, hvilket giver nogle udgaver en r\xc3\xa6kkevidde p\xc3\xa5 linje med de st\xc3\xb8rste interkontinentale airliners. Derudover f\xc3\xa5r de en indretning efter kundens \xc3\xb8nske, som kan variere fra et generel business class interi\xc3\xb8r til ren luksusindretning til en enkelt person i hele flyet!\n_START_SECTION_\nBoeing 737 MAX\n_START_PARAGRAPH_\nB\xc3\xa5de Boeing og Airbus har t\xc3\xb8vet med at kaste sig ud i en helt ny flytype til at afl\xc3\xb8se deres popul\xc3\xa6re 737 og A320 serier. Boeing har l\xc3\xa6nge haft intentioner om at udvikle et helt nyt fly fra bunden og udnytte de erfaringer man har f\xc3\xa5et med den nye Boeing 787, men har udskudt beslutningen. Da Airbus s\xc3\xa5 i 2010 annoncerede, at man ville markedsf\xc3\xb8re en revideret Airbus A320 med fokus prim\xc3\xa6rt p\xc3\xa5 nye effektive motorer, fulgte Boeing efter og presenterede deres 737 MAX._NEWLINE_Boeing evaluerer i \xc3\xb8jeblikket forskellige variationer af motorer. 737 st\xc3\xa5r i forvejen meget lavt over jorden, og dens indsugning er derfor oval for at undg\xc3\xa5 indsugning af objekter. Hvis den nye motor er bare lidt st\xc3\xb8rre i diameter vil det kr\xc3\xa6ve en st\xc3\xb8rre modifikation af motorens placering og sandsynligvis landingsstellet, hvilket bliver dyrt at gennemf\xc3\xb8re. Man vil foretr\xc3\xa6kke at lave s\xc3\xa5 f\xc3\xa5 forskelle som muligt fra den oprindelige NG-model, for at bevare f\xc3\xa6llesskabet mellem modellerne og dermed kr\xc3\xa6ve mindre omskoling af piloter og flymekanikere. Ud over motorerne, arbejdes der p\xc3\xa5 at optimere formen omkring halen, vingerne og andre steder p\xc3\xa5 kroppen. Men p\xc3\xa5 trods af optimeringen er man ogs\xc3\xa5 klar over, at p\xc3\xa5 et tidspunkt i n\xc3\xa6r fremtid er man n\xc3\xb8dt til at begynde udviklingen af et helt nyt fly. 737 begyndte sit liv i 1960\'erne og der er gr\xc3\xa6nser for, hvor meget man kan optimere dens effektivitet._NEWLINE_Alle Boeing 737 MAX fly blev i l\xc3\xb8bet af marts m\xc3\xa5ned, 2019, tildelt et flyveforbud. Dette flyveforbud kom efter to flystyrt, der havde visse ligheder. De to styrt skete indenfor 5 m\xc3\xa5neder og slog over 300 mennesker ihjel. Det er dog for tidligt at sige hvad der er skyld i ulykkerne, men Boeing og det amerikanske FAA, der st\xc3\xa5r for godkendelse af flytypen, er kommet i krafttig modvind efter afsl\xc3\xb8ringer om, m\xc3\xa5ske manglede kontrol med godkendelsen af Boeing 737 MAX.\n_START_SECTION_\nMilit\xc3\xa6re udgaver\n_START_PARAGRAPH_\nBoeing 737 startede sin milit\xc3\xa6re karriere med -200 modellen, kaldet Boeing T-43, i 1973, da de blev leveret til det amerikanske luftv\xc3\xa5ben (USAF). Disse blev prim\xc3\xa6rt brugt som navigationstr\xc3\xa6nere, men enkelte er ogs\xc3\xa5 blevet ombygget til almindelige transportfly, designeret CT-43. I lang tid var der ikke den store interesse for flyet i milit\xc3\xa6re kredse, men den amerikanske fl\xc3\xa5de og luftv\xc3\xa5bnet besluttede sidst i 1990\'erne at k\xc3\xb8be en r\xc3\xa6kke 737-versioner til transporttjeneste, kaldet C-40 Clipper. Disse er baseret p\xc3\xa5 737-700C og Boeing Business Jets. Flere andre lande har ligeledes f\xc3\xa5et \xc3\xb8jnene op for mulighederne i den popul\xc3\xa6re type, ikke mindst pga. dets popularitet i den civile verden, hvilket g\xc3\xb8r det let at skaffe reservedele og udf\xc3\xb8re vedligeholdelse, uanset hvor i verden man befinder sig._NEWLINE_Hvor det i lang tid var n\xc3\xa6sten udelukkende generelle transportopgaver, der blev udf\xc3\xb8rt af 737-flyene, er der de senere \xc3\xa5r kommet en r\xc3\xa6kke h\xc3\xb8jt specialiserede versioner til. En luftb\xc3\xa5ren radarstation, AEW&C (Airborne Early Warning and Control), er bestilt af Australien, Tyrkiet og Sydkorea, og forventes i tjeneste inden for de n\xc3\xa6ste par \xc3\xa5r._NEWLINE_Enkelte versioner har tidligere v\xc3\xa6ret bygget om og indrettet til maritim overv\xc3\xa5gning. I 2004 bestilte den amerikanske fl\xc3\xa5de op til 108 fly, specialudviklet til havoverv\xc3\xa5gning og patrulje, kaldet P-8 Poseidon, til at afl\xc3\xb8se det hidtidige fly i denne rolle, P-3 Orion. Dette m\xc3\xa5 betragtes som den st\xc3\xb8rste milit\xc3\xa6re succes for Boeing 737 til dato, og vil muligvis aff\xc3\xb8de endnu flere ordrer fra andre lande. Dette vil ogs\xc3\xa5, s\xc3\xa5 vidt vides, v\xc3\xa6re f\xc3\xb8rste gang en 737 bliver udrustet med v\xc3\xa5ben.'